กลับมาทานที่ร้านแซ่บบาร์อีกครั้ง ครั้งนี้ที่ร้านเค้ามีเมนูใหม่ต้อนรับคอบอล การจะมาเชียร์บอลให้สนุกก็ต้องมากันหลาย ๆ คนเนอะ แน่นอนว่ามาสังสรรค์กันเป็นกลุ่มก็ต้องไม่พลาดเครื่องดื่มเย็น ๆ โดยเฉพาะเบียร์สด ที่นี่มีให้เลือกทั้ง เบียร์สิงห์ , คาร์ลสเบิร์ก และคอปเปอร์เบียร์ อย่างที่บอกไปคราวที่แล้วว่าได้ลองชิมคอปเปอร์เบียร์ของเพื่อนไป ฮ่า ๆ ติดใจ มาคราวนี้ไม่พลาดสั่งมาให้ตัวเองแก้วนึงเลยจ้า ส่วนใครไม่ชอบดื่มเบียร์ก็นี่เลยค๊อกเทลสีสวยเก๋ แก้วใหญ่เบิ้ม เหมาะกับคนที่ไม่ชอบทานแอลกอฮอลล์แรง ๆ มีให้เลือกทานทั้ง Syder Bomb Jazz ,Syder Bomb Reggae , Syder Bomb Pop นอกจากค๊อกเทลที่มีส่วนผสมของ Syder Bay แล้ว ยังมีค๊อกเทลที่ผสม Corona ด้วยนะคะ สีสวยอีกแล้ว เก๋ไก๋ดีไม่เบา

จบจากเครื่องดื่มมาดูอาหารกันบ้าง เริ่มจากเมนูใหม่ล่าสุด 

- Premier Set 649 บ. เมนูที่รวบรวมเอาความแซ่บหลากหลายไว้ด้วยกัน ทั้งไก่นิวออลีนส์ , เฟรนช์ฟรายส์ , หอมทอด รวมไปถึงอาหารทะเลชุบแป้งทอดอย่าง กุ้ง , ปูนิ่ม และปลาหมึก เสิร์ฟพร้อมกับดิปส์ 4 แบบและสลัด พิเศษช่วงพรีเมียร์ ลีกส์ สั่ง Premier Set คู่กับ เบียร์สิงห์ หรือ Syder Bucket ราคา 699 บ.เท่านั้น ชุดนี้เราว่าคุ้มดี น่าจะถูกใจคอบอลกันนะคะ (ไม่ใช่คอบอลก็สั่งทานได้จ้า)
มาคราวนี้ก็ยังได้มาทาน  Cheese Bomb 555 บ. เมนูนี้มีให้เลือก 3 แบบซี่โครงหมู (Ribs) , หมูสามชั้น (Bally) , ไก่ (Chic)คราวที่แล้วทานไป 2 เมนู คราวนี้ก็มาซ้ำ 2 เมนูเดิม ยังไม่ได้ลอง Cheese Bomb Ribs ซักที 55
- Cheese Bomb Belly  หมูสามชั้นเสียบไม้เสิร์ฟกับกระทะชีสพร้อมดิป (มายองเนสและซอสมะเขือเทศ) และเครื่องเคียง(ไข่ตุ๋นและข้าวโพด) และกิมจิ เวลาพันชีสยืด ๆ น่าอร่อยเหมือนเคยนะคะ
- Cheese Bomb Chic ไก่ย่างแซ่บบาร์เสิร์ฟกับกระทะชีสพร้อมดิป (มายองเนสและซอสมะเขือเทศ) และเครื่องเคียง(ไข่ตุ๋นและข้าวโพด) และกิมจิ 
- ส้มตำแซ่บบาร์ 150 บ. เป็นตำไทยใส่ไข่เค็ม รสไม่จัดเปรี้ยว ๆ หวาน ๆ ตามสไตล์ตำไทย
- ส้มตำปู ลืมสั่งรสจัด จานที่ได้ก็จะรสกลาง ๆ ไม่เผ็ดมาก ใครชอบทานรสจัดอย่าลืมบอกทางร้านนะคะ 
- หมี่ผัดกระเฉดกุ้งสด 140 บ.สั่งมาทานเปล่า ๆ หรือทานคู่กับส้มตำก็ได้นะคะของร้านนี้ก็อร่อยเหมือนกันนะ ผัดมาแห้ง ๆ มันกุ้งไม่เยิ้ม
- หมูกรุบกริบ 130 บ. เป็นหมูทอดติดมันที่นำไปคลุกกับข้าวคั่ว ทานเปล่า ๆ หรือทานคู่กับแจ่วก็ได้ค่ะ อร่อยเพลิดเพลินลืมอ้วนไปชั่วขณะ
- อ่อม ที่หน้าตาดูคล้ายสุกี้น้ำ 55 เราชอบกินอ่อมอยู่แล้วเพราะผักเยอะดี แต่ชามนี้รสอ่อนไปนิด 
- ไก่ย่างแซ่บบาร์ 255 บ. เป็นจานรวมไก่ย่างแซ่บบาร์ 3 แบบ ไก่ย่างดั้งเดิม , ไก่ย่างตะไคร้ , ไก่ย่างขมิ้น 3 อย่างก็อร่อยคนละแบบนะ
- ซี่โครงหมูย่างน้ำผึ้ง 310 บ.ตัวซี่โครงนุ่มดี แซะนิดเดียวก็หลุดจากกระดูกแล้ว ทานเปล่า ๆ รสจะหวานนิดๆ เพราะย่างกับน้ำผึ้ง ถ้าไม่ชอบหวานตัดรสหวานด้วยการราดน้ำจิ้มก็ได้ค่ะ
- ขาหมูทอดกรอบ 450 บ. ทอดมาแบบกรอบนอกนุ่มในดี ชอบที่เสิร์ฟมากับน้ำจิ้มแจ่ว ทานคู่กันเข้ากันฝุด ๆ 
- เนื้อวากิวย่างจิ้มแจ่ว 430 บ. ย่างมาแบบมีเดียม ด้านในยังอมชมพู 
- ซี่โครงแกะย่าง เมนูนี้ไม่ได้ลองแต่เห็นคนที่ทานชอบกันนะคะ เค้าว่าไม่มีสาปแกะค่า

ของหวาน สั่งมาทาน 2 อย่าง
- เฉาก๊วย 69 บ.ของร้านนี้ใช้น้ำตาลทรายแดง รสไม่หวานมาก ทานแก้เผ็ดดี
- ปังเย็นทรงเครื่อง 69 บ. คราวที่แล้วก็สั่งคราวนี้ก็สั่ง หวาน ๆ เย็น ๆ เครื่องเยอะ

สำหรับร้านนี้มาแล้วก็ชอบนะ ทั้งเครื่องดื่มและอาหารหลากหลายดี จะเลือกทานแนวไทยอีสานหรืออินเตอร์ก็ได้ มีให้ทานหมด การเดินทางมาไม่ยากอยู่แถวเจอเวนิวทองหล่อนั่นแหละ (ตรงข้ามอาฟเตอร์ยู) ใครยังไม่เคยลอง ลองดู ๆ 
